**GYAKRAN ISMÉTELT KÉRDÉSEK**

**AZ „UKRÁN ÁLLAMPOLGÁRSÁGGAL RENDELKEZŐ SZEMÉLYEK MUNKAVÁLLALÁSÁNAK/FOGLALKOZTATÁSÁNAK TÁMOGATÁSA”**

**MUNKAERŐPIACI PROGRAMHOZ KAPCSOLÓDÓAN**

1. **Kinek folyósítják a szállás- és utazási költségekhez nyújtott támogatást: a munkaadónak vagy a munkavállalónak?**

Válasz: A munkaadónak – aki a szállásról és munkába járási utazás szervezett körülmények közötti biztosításáról gondoskodik – folyósítható csak az e költségekhez nyújtott támogatás.

1. **Van-e határideje az e támogatások iránti kérelem beadásának?**

Válasz: Jelenleg nincs határidő a kérelmek beadására. Célszerű folyamatosan figyelemmel kísérni az ezzel kapcsolatos friss információk érdekében az e támogatásokról szóló munka.hu oldalt (erről az oldalról elérhető e Gyakran Ismételt Kérdések gyűjteménye is).

1. **Alapítványok, egyesületek, egyéni vállalkozó munkaadók nyújthatnak-e be e támogatások iránt kérelmet?**

Válasz: Nem. Támogatás iránti kérelem benyújtására munkaadóként csak gazdasági társaság és egyes költségvetési szervek fenntartói jogosultak. A gazdasági társaság (mely lehet akár non-profit is) formái a Polgári Törvénykönyvről szóló 2013. évi V. törvény 3:88. §-3:89. §-a szerint a következők lehetnek: közkereseti társaság, betéti társaság, korlátolt felelősségű társaság vagy részvénytársaság. Azok a költségvetési szervek, amelyek fenntartóként kérelmet nyújthatnak be (a fenntartott szerveiknek, mint az ukrán munkavállalók munkaadóinak folyósított) támogatásra: az Országos Kórházi Főigazgatóság; a Szociális és Gyermekvédelmi Főigazgatóság; a Klebelsberg Központ középirányítása alá tartozó tankerületi központ; az állam által alapított, illetve fenntartott szakképzési centrum vagy szakképző intézmény fenntartója, illetve középirányító szerve.

1. **Munkaerő-kölcsönző cég nyújthat-e be kérelmet e támogatás iránt?**

Válasz: Igen, munkaerő-kölcsönző gazdasági társaság is igényelheti e támogatást az általa a (Hirdetményben foglaltaknak megfelelő) munkavállalójának biztosított szállás- és utazás kapcsán felmerült költségeihez, ha munkaadóként megfelel a Hirdetményben foglalt egyéb feltételeknek is.

1. **Ha egy kölcsönbevevő cég munkavállalót kölcsönöz egy munkaerő-kölcsönző cégen (a munkavállaló foglalkoztatóján) keresztül, s ennek a munkavállalónak a szállását és utazását a kölcsönbevevő cég biztosítja (s erről a kölcsönbevevő cég nevére vannak kiállítva a számlák is), akkor mi az eljárás ebben az esetben? Ekkor minősülhet a kölcsönbe-vevő cég is foglalkoztatónak e támogatás szempontjából?**

Válasz: Nem, mert nem lehet attól eltekinteni, hogy az e támogatásokra vonatkozó jogszabályok szerint a munkaerőpiaci program által nyújtott támogatás esetében a munkavállalót foglalkoztató munkaadónak kell a szállásról és utazásról gondoskodnia, s a foglalkoztató munkaadó nevére kell szólnia a külső szolgáltató(k) által kiállított számlá(k)nak is.

1. **Egyszerűsített foglalkoztatás céljára irányuló munkaviszonyhoz igényelhető-e a támogatás?**

Válasz: Nem igényelhető.

1. **Közfoglalkoztatási jogviszonyhoz igényelhető-e a támogatás?**

Válasz: Nem igényelhető.

1. **A lakhatási és utazási támogatás igénybe vehető-e abban az esetben is, ha az elhelyezésről a települési önkormányzat gondoskodik?**

Válasz: Nem vehető igénybe, tekintettel arra, hogy e támogatás kapcsán a szállás és utazás biztosításáról a munkaadónak kell gondoskodnia, munkaadó pedig kizárólag gazdasági társaság lehet.

1. **A támogatás „de minimis” (csekély összegű) támogatásnak minősül?**

Válasz: E vissza nem térítendő, köztehermentes támogatások nem minősülnek „de minimis” (csekély összegű) támogatásnak.

1. **A munkaadónak milyen dokumentummal kell alátámasztania azt, hogy az érintett ukrán állampolgár 2022. február 24-én vagy azt követően érkezett Magyarországra?**

Válasz: A kérelemhez nem szükséges csatolnia az e támogatási feltételnek a fennállását alátámasztó dokumentumot, hanem a feltétel fennállását a munkaadói nyilatkozatával igazolja (a Hirdetményben feltüntetett, erre vonatkozó nyilatkozati pont alapján, tehát arról nem kell külön nyilatkozatot benyújtania). A munkaadó minden nyilatkozatának – így köztük ennek is – a valóságtartalmát a kormányhivatal jogosult ellenőrizni.

1. **A kérelmező munkaadó hogyan tud arról megbizonyosodni, hogy a munkavállaló megfelel a Hirdetményben foglalt egyéb, további feltételeknek?**

Válasz: Arról, hogy az ukrán állampolgársággal rendelkező személy megfelel a további feltételeknek, így többek között annak, hogy jogszerűen – így például a munkavállalási engedély alapján/engedélymentesség alapján – végezhet munkát Magyarországon, vagy annak, hogy a munkavállalónak a munkaadói kérelem benyújtását megelőző 365 napon belüli, Magyarország területén történt foglalkoztatása a 90 napot nem érte el/elérte, a munkaadó a benyújtott kérelmében nyilatkozik (a Hirdetményben foglalt, erre vonatkozó pontok alapján, tehát ezekről nem kell külön nyilatkozatokat benyújtania). E feltételek fennállásáról a munkaadó a munkavállalójával történt előzetes egyeztetés (amennyiben a munkaadó szükségesnek tartja: a munkaadó és a munkavállaló között e vonatkozásban kötött írásos megállapodás) alapján tud nyilatkozni.

1. **Igényelhető-e támogatás – például felmerülő rezsiköltséghez, üzemanyag költségekhez –, ha a munkaadó a saját tulajdonát képező ingatlanban biztosítja a szállást az ukrán állampolgársággal rendelkező munkavállalója részére, illetve saját (vagy bérelt) gépjárművével oldja meg a munkavállaló munkába járásának biztosítását?**

Válasz: Gazdasági társaság munkaadó esetében: Saját ingatlan és saját (vagy bérelt) gépjármű esetében támogatás nem állapítható meg. Rezsiköltséghez és üzemanyaghoz nem igényelhető támogatás.

Költségvetési szerv munkaadó esetében: Nem állapítható meg támogatás sem a munkaadó saját (vagy bérelt) gépjárműjével való szállítással kapcsolatosan, sem a munkavállaló saját gépkocsival történő munkába járásával kapcsolatosan (üzemanyag költség sem). Költségvetési szerv munkaadók esetében támogatás nyújtható külső szolgáltató által biztosított szállás esetében, továbbá saját tulajdonban/fenntartásban/üzemeltetésben lévő épületben (pl. kollégium, nővérszálló) történő elszállásolás esetében is. (Ez utóbbi esetében az adott költségvetési szerv önköltség-számítási szabályzata alapján képzett, az adott szálláshelyre vonatkozó térítési díjból levezetetten képezhető a szállásköltség.)

1. **Milyen jellegű bérlet számolható el az utazási költség kapcsán? Menetjegy elszámolható?**

Válasz: Helyi- és helyközi bérlet egyaránt elszámolható. Az elszámolásához a munkaadó nevére kiállított szolgáltatói számla is szükséges, a Hirdetményben leírtak szerint. A menetjegy nem elszámolható, mivel szervezett utazás költségei támogathatóak.

1. **A munkaadó részére nyújtható-e a szállás- és utazási költséghez támogatás párhuzamosan azzal, hogy a munkaadó részesül bérjellegű támogatásban is az ukrán állampolgár foglalkoztatásának elősegítése érdekében?**

Válasz: Igen, ha mindkét támogatás esetében teljesülnek az adott támogatásnál előírt feltételek (például ha a bérjellegű támogatásnál előírt feltétel az, hogy az a támogatás csak nyilvántartott álláskereső elhelyezkedéséhez vehető igénybe, attól eltérni nem lehet).

1. **Az ukrán állampolgár kapcsán milyen lakcímet kell a kérelemben feltüntetni?**

Válasz: Azt a magyarországi címet, ahol tartózkodik.

1. **A szállás- és utazási támogatás tekintetében mindkettőt igényelni kell a kérelemben, vagy van mód csak az egyiket igényelni?**

Válasz: A szállás- és utazási támogatás közül a támogatás iránti kérelemben megjelölhető akár mindkettő, akár csak az egyik. Utóbbi esetben nullát kell írni a kérelembe annak a költségnek a cellájába, amely nem merül fel, vagy amelyre nem kíván támogatást igénybe venni a munkaadó.

1. **A munkavállalóval egy közös háztartásban élő kiskorú gyermek(ek) kapcsán miként emelkedhet a havi támogatási korlát?**

Válasz: A Polgári Törvénykönyvről szóló 2013. évi V. törvény alapján kiskorú az, aki a tizennyolcadik életévét nem töltötte be.

A támogatás mértéke munkavállalónként, havonta a munkavállaló lakhatási és munkába járási utazási költségének (amennyiben mindkettő megjelölt a kérelemben, ezek együttes összegének, mint a támogatás alapjának) az 50%/100%-a (mely mérték függ attól, milyen településen biztosított a szállás), ami nem haladhatja meg a munkavállalónként járó legfeljebb 30 000 / 60 000 forintnak (mely függ attól, hogy Magyarországra az ukrán állampolgár 2022.02.24. előtt vagy után érkezett) és a munkavállalóval egy közös háztartásban élő kiskorú gyermekek után gyermekenként járó további 12 000 forintnak az összegét (tehát ezek együttes összegét), sem pedig a kötelező legkisebb munkabér 150%-át.

Ha a kiskorú gyermek mindkét szülője azonos munkaadónak a munkavállalója, akkor a munkaadó a kiskorú gyermek után a havi korlát emelésre (már amennyiben azt a munkaadó érvényesíteni tudja a szállás- és munkába járási utazási költség adott mértékét, azaz 50%/100%-át nem meghaladható támogatás során) csak egy munkavállaló szülő esetén jogosult. A gyermeknek a kérelem beadásának időpontjában kell kiskorúnak lennie (nem feltétel, hogy kiskorúsága a megítélt támogatás teljes időtartama alatt fennálljon).

A munkaadó az egyik típusú (például: a 2022.02.24-én vagy azt követően érkezett munkavállaló esetében nyújtható) támogatás kapcsán a munkavállalóval egy közös háztartásban élő, a kérelemben megjelölt kiskorú gyermek(ek) utáni havi korlát-emelésben csak akkor részesülhet, ha abban a munkaadó – az adott gyermek után – nem részesül a másik (e példánál maradva: a 2022.02.24. előtt érkezett munkavállaló – például szülőtárs – esetében nyújtható) támogatás kapcsán.

A szülők egyike esetében sem érvényesíthető a havi korlát emelése olyan velük egy közös háztartásban élő kiskorú gyermekük kapcsán, aki maga is munkavállaló, és vele, mint munkavállalóval kapcsolatosan benyújtott kérelemre jelen munkaerőpiaci program keretében támogatást állapítanak meg. Ha a szülőnek megállapított támogatás folyósítási időtartama alatt születik döntés a kiskorú munkavállaló támogatásáról, akkor a támogatása megállapítása napjától nem érvényesíthető rá vonatkozóan a szülője esetében a korábban már megállapított havi korlát-emelés.

1. **Az-e a döntő, hogy a havi támogatás nem lehet több a munkavállaló kapcsán felmerült lakhatási és munkába járási utazási költség 50%/100%-ánál, vagy pedig az, hogy nem lehet több a munkavállaló esetében érvényesíthető havi támogatási korlátnál?**

Válasz: Nem a kérdezett módon, hanem a következők szerint közelíthető meg a havi támogatás összegének meghatározása: ha a kérdésben említett 50%/100%-os összeg nagyobb, mint a munkavállaló esetében érvényesíthető (a kiskorú gyermekek számára is figyelemmel meghatározott) havi támogatási korlát, akkor a havi támogatási korlát korlátozza be a megállapítható havi támogatást, míg ha az 50%/100%-os összeg kisebb, mint a havi támogatási korlát, akkor az 50%/100%-os összeg „korlátozza be” a megállapítható havi támogatást. Javasoljuk a kérelmezők részére kihelyezett, mindezen szabályok szerint működő Számolótábla használatát, amely jelentősen megkönnyíti az igényelhető támogatás kiszámolását. (Megjegyezni szükséges azt is, hogy majd a folyósítás során a megállapított havi támogatásig terjedően folyósítható a támogatás havonta, de ha annak alatta maradnak a havi elszámolás során az elszámolt havi költségek, akkor ez utóbbiak összegéig terjedően folyósítható csak a havi támogatás.)

1. **A támogatás kezdő napja mi lehet (milyen legkorábbi napot lehet megjelölni a kérelemben)?**

Válasz: A Kérelemben az igényelt támogatás kezdő dátumát annak figyelembevételével kell feltüntetni, hogy a támogatás a munkaszerződés megkötését és a támogatás iránti kérelem benyújtását követő időszakra állapítható meg (tehát a Kérelem benyújtásának napjánál nem lehet korábbi kezdőnapot megjelölni a támogatás kezdeteként). A kizárólag hónapokra igényelhető és hónapokban megállapítható támogatás nem csak naptári hónapokra állapítható meg.

1. **A támogatási kérelem a munkaszerződést követően időkorlát nélkül nyújtható-e be?**

Válasz: Igen (természetesen figyelemmel a kérelmezhetőség határidejére).

1. **Amennyiben például 2 hónapos (határozott idejű) munkaviszonyban állapodik meg a munkaadó és a munkavállaló, de meghosszabbítják azt, akkor a támogatás is meghosszabbítható?**

Válasz: A támogatás a munkavállaló munkaviszonya fennállásának idejére, legfeljebb tizenkét hónapra biztosítható, s a támogatási időtartam leteltét követően egyetlen alkalommal, a munkáltató kérelmére meghosszabbítható tizenkét hónappal, de legfeljebb a jogviszony fennállásának idejére.

1. **A munkavállaló fizetés nélküli szabadsága idejére is jár a támogatás?**

Válasz: A támogatás fizetés nélküli szabadság idejére nem folyósítható, mely esetnél a számítás alapja naptári nap. (Ebből következően támogatás folyósítható arra az időszakra, amikor a munkavállaló táppénzen, betegszabadságon, fizetett állásidőn, fizetett szabadságon stb. volt.)

1. **A foglalkoztatás megszűnésének hónapjára igényelhető-e az elszámolás során teljes havi támogatás?**

Válasz: Ha a hónapokra megállapított támogatás időtartama alatt az egyik hónapban mégis (tehát a korábban eltervezettektől eltérően) megszűnne a foglalkoztatás, akkor arra a hónapra a támogatás csak időarányosan jár, a munkaviszonyban töltött napokra (tehát annak megfelelően kell a havi elszámolást is benyújtani a munkaadó részéről a kormányhivatalnak).

1. **Amennyiben a támogatás időtartama alatt a munkavállaló munkaviszonya és így a támogatás is megszüntetésre kerül a munkaadónál, de e munkavállalót egy másik munkaadó foglalkoztatná, akkor az új munkaadó benyújthat-e támogatási kérelmet e (támogatással már érintett) munkavállaló kapcsán?**

 Válasz: Igen, ha ekkor is fennáll valamennyi támogatási feltétel. Így például annak is fenn kell állnia, hogy a munkavállalónak a munkaadói kérelem benyújtását megelőző 365 napon belüli, Magyarország területén történt foglalkoztatása a 90 napot nem érte el, vagy, a 2022.02.24 előtt érkezett munkavállalók támogatása esetén, elérte. (Az időtartam számítása során az egyes munkaviszonyok időtartamát össze kell számítani.)

1. **A havi elszámolások során a munkaadónak a kormányhivatal felé kell-e bizonylatokkal alátámasztania a Kérelemben vállalt ezen kötelezettsége teljesítését: „Aláírásommal vállalom, hogy a lakhatási és utazási költségnek a kérelemben igényelt támogatással nem biztosított részét legalább 50 %-ban viselem.”?**

Válasz: A havi elszámolások során nem kell külön bizonylatot benyújtani arról, hogy e kötelezettség teljesült.

1. **Jól feltételezzük-e azt, hogy ha a támogatást igénylő munkaadó ÁFA visszaigénylésre jogosult (adólevonási joggal rendelkezik), akkor a támogatás havi igénylésével kapcsolatos elszámolásakor a  szolgáltatótól kapott ÁFÁ-s számla nettó értékét veheti csak figyelembe? (Alanyi adómentes szolgáltató által kiállított számla esetén pedig a számla összegét?)**

Válasz: Igen.